

**ROKIŠKIO RAJONO SAVIVALDYBĖS TARYBA**

**ROKIŠKIO RAJONO SAVIVALDYBĖS ETIKOS KOMISIJOS POSĖDŽIO**

**PROTOKOLAS**

2024 m. gegužės 17 d. Nr. EV-2

Rokiškis

 Posėdis vyko 2024 m. gegužės 8 d. 13.00–13.40 val.

 Posėdžio pirmininkė – Raimonda Stankevičiūtė-Vilimienė (tarybos narė, Etikos komisijos pirmininkė).

 Posėdžio sekretorė – Aušra Linkevičienė

 Dalyvauja komisijos nariai: Tadas Barauskas (tarybos narys), Virgilijus Dambrauskas (tarybos narys), Lina Meilutė-Datkūnienė (tarybos narė), Vytautas Saulis (tarybos narys).

 Nedalyvauja komisijos narė Danutė Vaičiulienė (bendruomenės atstovė) dėl pateisinamų priežasčių

R. Stankevičiūtė-Vilimienė skelbia posėdžio pradžią. Pristato darbotvarkę.

 Darbotvarkė:

1. Dėl Etikos komisijos metinės ataskaitos rengimo.
2. Dėl atsakymo pareiškėjui Linui Petkevičiui.
3. Dėl komisijos narių pasiūlymų ir pastabų:
	1. Dėl Tado Barausko prašymo;
	2. Dėl Kriaunų bendruomenės viešo kreipimosi (pridedama).

R. Stankevičiūtė-Vilimienė teiraujasi dėl pritarimo darbotvarkei.

T. Barauskas prašo pateikti motyvus, kodėl dėl 3.2. darbotvarkės klausimo.

R. Stankevičiūtė-Vilimienė atsako, kad Kriaunų bendruomenės pirmininkas viešai kreipėsi į tarybos narius dėl politikų požiūrio į jų bendruomenę.

Vytautas Saulis sako, kad kreipimųsi bus ir ateityje. Atkreipia dėmesį, kad Etikos komisija turi svarstyti tarybos narių, mero elgesį, o Kriaunų bendruomenės pirmininkas kreipėsi ne į Etikos komisiją, bet į Rokiškio rajono merą Ramūną Godeliauską, Rokiškio rajono savivaldybės tarybą ir į UAB „Gimtasis Rokiškis“ vadovą. Sako, kad pagrindo svarstyti šį kreipimąsi nemato.

R. Stankevičiūtė-Vilimienė sako, kad bendruomenė pasidalijo problema, jog seniūnijos mastu yra nematoma, jos nuopelnai politikų yra nepastebimi, todėl siūlo situaciją aptarti.

V. Saulis sako, kad politikai neturėtų kištis į bendruomenių veiklą.

R. Stankevičiūtė-Vilimienė patvirtina, kad neturėtų kištis, bet šiuo atveju pati bendruomenė kreipėsi į politikus.

T. Barauskas sako, kad tai nėra Etikos komisijos darbo laukas.

R. Stankevičiūtė-Vilimienė kviečia pažvelgti plačiau ir nagrinėti klausimą.

V. Saulis nesutinka su jos nuomone.

R. Stankevičiūtė-Vilimienė kviečia balsuoti už alternatyvius sprendimus: už darbotvarkę tokią, kokia ji pateikta ir už darbotvarkę be 3.2. klausimo.

R. Stankevičiūtė-Vilimienė kviečia balsuoti už pirminę pateiktą darbotvarkę.

NUTARTA:

Darbotvarkei nepritarti (1 už; 4 prieš).

R. Stankevičiūtė-Vilimienė kviečia balsuoti už darbotvarkę be 3.2. klausimo.

NUTARTA:

Svarstyti darbotvarkę be 3.2 klausimo (4 už; 1 prieš).

1. SVARSTYTA: Dėl Etikos komisijos veiklos ataskaitos.

R. Stankevičiūtė-Vilimienė prašo visus komisijos narius pasisakyti apie atliktą politikų aktyvumo stebėseną paskirtuose apžvelgti komisijose, komitetuose ir tarybose.

T. Barauskas, atsakingas už Šeimos tarybą, Želdinių ir želdynų apsaugos, priežiūros ir tvarkymo komisiją, Psichoaktyvių medžiagų vartojimo bei nusikalstamų veiklų prevencijos ir kontrolės komisiją, Savivaldybės tarybos kolegiją, sako pastebėjęs, kad protokoluose dalyvių sąrašai yra nurodomi, bet apie nedalyvavimą ir priežastis žymų nėra. Siūlo komisijoms išsakyti pastabas.

V. Dambrauskas sako, kad darbo nebaigė, bet Strateginio planavimo komisijos sekretorė Agnė Grizevičiūtė patikino, kad šios komisijos protokolai yra viešinami ir juose žymos apie nedalyvavusius narius yra. Pažada artimiausiu metu pateikti likusius duomenis.

V. Saulis, atsakingas už Rokiškio rajono verslo plėtros komisiją, Kultūros ir turizmo tarybą, Laisvės kovų įamžinimo komisiją, pažymi, kad komisijose visi tarybos nariai dalyvavo. Siūlo pritarti T. Barausko pasiūlymui.

L. Meilutė-Datkūnienė, atsakinga už Kaimo programos komisiją, Antikorupcijos komisiją, Reglamento redakcinę komisiją, pastebi, kad reikėtų suvienodinti protokolų formas, nes nors juose fiksuojamas nedalyvavimas, bet nenurodoma, ar buvo pateisinama priežastis, ar ne.

R. Stankevičiūtė-Vilimienė, atsakinga už Peticijų komisiją, jungtinių komitetų, tarybos protokolus, informuoja, jungtinių komitetų protokoluose informacija pateikta tinkamai, Peticijų komisijos posėdžiai 2023 m. nebuvo organizuoti. Ji pritaria pasiūlymui teikti rekomendacijas komisijų pirmininkams.

R. Stankevičiūtė-Vilimienė pristato Etikos komisijos veiklos ataskaitos projektą (pridedama).

1. NUTARTA.

1.1. Parengti ir išsiųsti komisijų pirmininkams rekomendacijas dėl lankomumo žymėjimo protokoluose.

1.2. Bendru sutarimu pritarti Etikos komisijos 2023 m. veiklos ataskaitai.

2. SVARSTYTA: Dėl atsakymo pareiškėjui Linui Petkevičiui.

R. Stankevičiūtė-Vilimienė pristato parengtą atsakymą pareiškėjui L. Petkevičiui (pridedama).

2. NUTARTA.

Bendru sutarimu pritarti parengtam atsakymui.

3. SVARSTYTA.

Dėl T. Barausko prašymo.

T. Barauskas pateikia savo komentarą apie A. Vagonio pasisakymą per balandžio 25 d. rajono savivaldybės tarybos posėdį dėl naudojamų tėvadienių lankant seniūnijų bendruomenes. T. Barauskas pabrėžia, kad konsultavosi su teisininkais ir gavo išaiškinimą, jog savo laisvų dienų laiką gali naudoti savo nuožiūra (raštu prieš posėdį su Etikos komisijos nariais jis pasidalijo 15 min. portalui teiktu darbo teisės ekspertės Evelinos Kiznės komentaru "<...> įstatymas šiuo atveju nenurodo jokių apribojimų: „Mamadienių ir tėvadienių metu darbuotojai gali užsiimti bet kokia pageidaujama veikla, darbdavys negali kontroliuoti kam yra naudojamas suteiktas poilsio laikas. Šios dienos nebūtinai turi būti naudojamos vaikų poreikiams tenkinti, to įstatymas nenumato ir neįpareigoja darbuotojų poilsio dienos naudoti pagal konkrečią tikslinę paskirtį.“). T. Barauskas patvirtina, kad A.Vagonio atžvilgiu skundo neteikia, bet siūlo parengti rekomendacinį pranešimą rajono politikams dėl etikos normų rinkiminiu laikotarpiu.

R. Stankevičiūtė-Vilimienė sako, kad politikų vertinimo laukas yra išplėstas ir kad normalu sulaukti klausimų dėl darbo laiko, dėl tinkamumo vienoms ar kitoms pareigoms.

T. Barauskas atsako, kad jis to nekvestionuoja, bet siekia, kad būtų išlaikytos etikos normos ir kad būtų išvengta nepagrįstų kaltinimų.

V. Saulis pritaria T. Barausko pasiūlymui teikti rekomendacijas politikams.

L. Meilutė-Datkūnienė pritaria T. Barausko siūlymui parengti rekomendacijas dėl etikos normų paisymo rinkiminiu laikotarpiu.

V. Dambrauskas palaiko idėją ir pritaria siūlymui.

R. Stankevičiūtė-Vilimienė kviečia būti tolerantiškesniems kritikai, nesutinka su rekomendacijomis, todėl prašo patį T. Barauską, kaip iniciatorių, suformuluoti Etikos komisijos pranešimo projektą.

R. Stankevičiūtė-Vilimienė siūlo balsuoti už tai, kad T. Barauskas parengtų rekomendacijas politikams dėl elgesio rinkiminiu laikotarpiu, kurios, suderinus su Etikos komisijos nariais, būtų paviešintos.

NUTARTA.

Rengti rekomendacijas politikams dėl elgesio rinkiminiu laikotarpiu (4 už, 1 prieš).

Atskiroji nuomonė. R. Stankevičiūtė-Vilimienė teikia savo atskirąją nuomonę, kad nesutinka su rekomendacijų rengimu rajono politikams dėl etikos normų rinkiminiu laikotarpiu, nes nemano, kad reikia varžyti politiko teisę kritikuoti kitą politiką, viešai išsakyti dvejones dėl elgesio. Politikams galioja politikų elgesio kodeksas, įtvirtintas įstatymu, ir to pakanka.

Posėdžio pirmininkė Raimonda Stankevičiūtė-Vilimienė

Posėdžio sekretorė Aušra Linkevičienė